CELEX: 32020D2168
Language: sk
Date: 2020-12-17 00:00:00
Title: Vykonávacie rozhodnutie Komisie (EÚ) 2020/2168 zo 17. decembra 2020 o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu [oznámené pod číslom C(2020) 8919] (Iba české, holandské, estónske, francúzske, nemecké, lotyšské, litovské a poľské znenie je autentické)

21.12.2020   
               
               
                  SK
               
               
                  Úradný vestník Európskej únie
               
               
                  L 431/72
               
            
         VYKONÁVACIE ROZHODNUTIE KOMISIE (EÚ) 2020/2168
         zo 17. decembra 2020
         o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu
         
            
               [oznámené pod číslom C(2020) 8919]
            
         
         (Iba české, holandské, estónske, francúzske, nemecké, lotyšské, litovské a poľské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (1), a najmä na jeho článok 5 ods. 6,
         keďže:
         
                     (1)
                  
                  
                     V súlade s článkom 5 ods. 5 nariadenia (EÚ) č. 913/2010 ministerstvá zodpovedné za železničnú dopravu v Belgicku, Česku, Nemecku, Estónsku, Lotyšsku, Litve, Holandsku a Poľsku zaslali Komisii dve vyhlásenia o zámere zo 6. decembra 2019. Obsahovali návrhy na predĺženie koridoru železničnej nákladnej dopravy Severné more – Baltské more po poľsko-ukrajinskú hranicu v Medyke na jednej strane a do prístavov Zeebrugge a Gent/Terneuzen na strane druhej.
                  
               
                     (2)
                  
                  
                     Uvedené členské štáty už Komisii predtým navrhli predĺženie koridoru železničnej nákladnej dopravy Severné more – Baltské more po poľsko-ukrajinskú hranicu v Medyke. Komisia potvrdila súlad návrhu s článkom 5 nariadenia (EÚ) č. 913/2010 a prijala vykonávacie rozhodnutie Komisie (EÚ) 2015/1111 (2). Uvedené vykonávacie rozhodnutie však bolo zmenené vykonávacím rozhodnutím Komisie (EÚ) 2017/178 (3), v ktorom sa vypustil odkaz na predĺženie koridoru železničnej nákladnej dopravy Severné more – Baltské more do Medyky. Zmena zohľadňovala skutočnosť, že železničná infraštruktúra medzi Katovicami a Medykou nebude sprevádzkovaná pred rokom 2020. Keďže infraštruktúra už je v súčasnosti v prevádzke, je vhodné opäť zvážiť predĺženie koridoru železničnej nákladnej dopravy Severné more – Baltské more do Medyky.
                  
               
                     (3)
                  
                  
                     Komisia preskúmala návrhy na predĺženie koridoru železničnej nákladnej dopravy Severné more – Baltské more do Medyky a do prístavov Gent/Terneuzen a Zeebrugge podľa článku 5 ods. 6 nariadenia (EÚ) č. 913/2010 a domnieva sa, že sú v súlade s článkom 5 uvedeného nariadenia.
                  
               
                     (4)
                  
                  
                     Pokiaľ ide o predĺženie koridoru železničnej nákladnej dopravy Severné more – Baltské more do Medyky, aspekty uvedené vo vykonávacom rozhodnutí (EÚ) 2015/1111 naďalej platia.
                  
               
                     (5)
                  
                  
                     Pokiaľ ide o predĺženie do prístavov Zeebrugge a Gent/Terneuzen, navrhované trasy na predĺženie sú už súčasťou koridoru železničnej nákladnej dopravy Severné more – Stredomorie. Sú súčasťou základnej (Antverpy-Gent-Zeebrugge) a súhrnnej siete (Gent-Terneuzen) v rámci transeurópskej dopravnej siete, pričom existujúca infraštruktúra už čiastočne alebo v plnej miere spĺňa kľúčové požiadavky ako elektrifikácia, zaťaženie nápravy 22,5 tony, rýchlosť 100 km/h a dĺžka vlaku 740 m.
                  
               
                     (6)
                  
                  
                     Prístavy Zeebrugge, Gent a Terneuzen sú východiskovým alebo cieľovým miestom mnohých existujúcich pravidelných služieb železničnej nákladnej dopravy na trase koridoru železničnej nákladnej dopravy Severné more – Baltské more s východiskovými a cieľovými miestami v Nemecku, Česku a Škandinávii (vrátane škandinávsko-stredomorského koridoru železničnej nákladnej dopravy). Prístav Zeebrugge nahlásil nákladnú železničnú dopravu do mnohých destinácií v Únii, čo dosvedčuje skutočnosť, že jednou z hlavných komodít prístavu sú nové vozidlá. Prístavné orgány v Gente a Terneuzen identifikovali aj potenciál pre novú železničnú nákladnú dopravu do Schkopau (Nemecko) a Outokumpu (Fínsko), ako aj do tretích krajín, konkrétne do Číny cez Šeštokai v Litve.
                  
               
                     (7)
                  
                  
                     Výhodou navrhovaného predĺženia je sprístupnenie služieb, ktoré poskytuje existujúce jednotné kontaktné miesto koridoru železničnej nákladnej dopravy Severné more – Baltské more v zmysle článku 13 nariadenia (EÚ) č. 913/2010, vrátane vopred dohodnutých vlakových trás, prevádzkovateľom koridorov železničnej nákladnej dopravy, ktorí obsluhujú prístavy Zeebrugge a Gent/Terneuzen. Takto sa zabezpečí väčšia transparentnosť pre žiadateľov a mohol by sa zjednodušiť proces prideľovania kapacity odstránením potreby koordinovať niektoré vlakové trasy s jednotnými kontaktnými miestami iných koridorov železničnej nákladnej dopravy. Predĺženie do Zeebrugge poskytne priamy prístup do prístavu, ktorý je dôležitým prekladiskom pre automobilový priemysel všetkých členských štátov pozdĺž koridoru, najmä Česka, Nemecka a Poľska.
                  
               
                     (8)
                  
                  
                     Vďaka prepojeniam s námornou dopravou prispeje predĺženie k zlepšeniu železničnej nákladnej dopravy v koridore železničnej nákladnej dopravy Severné More – Baltské more.
                  
               
                     (9)
                  
                  
                     V súlade s článkom 5 ods. 5 a 6 nariadenia (EÚ) č. 913/2010 Komisia pri posudzovaní zohľadnila príslušné kritériá týkajúce sa predĺženia koridorov železničnej nákladnej dopravy stanovené v článku 4 daného nariadenia.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 62 smernice Európskeho parlamentu a Rady 2012/34/EÚ (4),
                  
               PRIJALA TOTO ROZHODNUTIE:
         
            Článok 1
            Vyhlásenia o zámere zo 6. decembra 2019 týkajúce sa predĺženia koridoru železničnej nákladnej dopravy Severné more – Baltské more z Antverp do prístavov Zeebrugge a Gent/Terneuzen a z Katovíc po poľsko-ukrajinskú hranicu v Medyke, ktoré Komisii zaslali ministerstvá zodpovedné za železničnú dopravu v Belgicku, Česku, Nemecku, Estónsku, Lotyšsku, Litve, Holandsku a Poľsku, ktoré spoločne navrhli trasu
            Wilhelmshaven/Bremerhaven/Hamburg/Amsterdam/Rotterdam/Zeebrugge-Gent (Terneuzen)-Antverpy-Aachen-Hannover/Berlín-Varšava-Terespol (poľsko-bieloruská hranica)/Kaunas-Riga-Tallinn/Falkenberg-Praha/Wroclaw-Katowice-Medyka (poľsko-ukrajinská hranica)
            ako hlavnú trasu koridoru železničnej nákladnej dopravy Severné more – Baltské more, sú v súlade s článkom 5 nariadenia (EÚ) č. 913/2010.
         
         
            Článok 2
            Toto rozhodnutie je určené Belgickému kráľovstvu, Českej republike, Spolkovej republike Nemecko, Estónskej republike, Lotyšskej republike, Litovskej republike, Holandskému kráľovstvu a Poľskej republike.
         
         
            V Bruseli 17. decembra 2020
            
               
                  Za Komisiu
               
               Adina VĂLEAN
               
                  členka Komisie
               
            
         
         
            (1)  Ú. v. EÚ L 276, 20.10.2010, s. 22.
         
            (2)  Vykonávacie rozhodnutie Komisie (EÚ) 2015/1111 zo 7. júla 2015 o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu (Ú. v. EÚ L 181, 9.7.2015, s. 82).
         
            (3)  Vykonávacie rozhodnutie Komisie (EÚ) 2017/178 z 31. januára 2017, ktorým sa mení vykonávacie rozhodnutie (EÚ) 2015/1111 o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu (Ú. v. EÚ L 28, 2.2.2017, s. 71).
         
            (4)  Smernica Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor (Ú. v. EÚ L 343, 14.12.2012, s. 32).